Арка Славы (Магілёў)

А́рка Сла́вы, або Мэмарыя́льная бра́ма — помнік архітэктуры апошняй траціны XVIII ст. у Магілёве. Знаходзіцца на гістарычнай Шклоўскай вуліцы, пасярод колішняга Саборнага пляцу. Утварала адзіны архітэктурны ансамбль з саборнай царквой Сьвятога Ёсіфа, зьнішчанай савецкімі ўладамі. Твор архітэктуры клясыцызму (ампіру). Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Мураваную браму на Саборным пляцы ў Магілёве збудавалі ў 1780 годзе, насупраць сабору Сьвятога Ёсіфа. Таго ж году праз гэтую арку праяжджала маскоўская гаспадыня Кацярына II, якая наведвала Магілёў дзеля сустрэчы з аўстрыйскім імпэратарам Ёзэфам II. У 1950-я гады арку рэканструявалі: над нішай паставілі барэльефы Леніна, гербу СССР, сярпа і молату. У 1964 годзе на арцы ўсталявалі мэмарыяльныя дошкі, на якіх пералічваюцца часьціны і злучэньні Чырвонай Арміі, узнагароджаныя за ўдзел у Другой сусьветнай вайне ордэнамі Чырвонага Сьцягу, Суворава II ступені, Суворава III ступені, а таксама атрымалі назву «Магілёўскіх». У 2011 годзе мэмарыяльныя дошкі на арцы абнавілі. Архітэктура Помнік архітэктуры клясыцызму (ампіру). Гэта прастакутная ў пляне пабудова з двума выступамі-рызалітамі, якая завяршаецца шырокім прафіляваным карнізам і ламаным трыкутным франтонам, з тарцоў дэкаруецца дзьвюма калёнамі карынцкага ордэру з антаблемэнтам. У цэнтры галоўнага фасаду — вялікая паўцыркульная ніша. Галерэя Заўвагі Крыніцы Літаратура Архітэктура Беларусі: Энцыклапедычны даведнік. — Менск: Беларус. энцыкл., 1993. — 620 с.: іл. ISBN 5-85700-078-5.